रेडस्टारलाई पाथीभरा गोल्डकप
रेडस्टार क्लब झापाले पाथीभरा गोल्डकपको उपाधि जितेको छ । शनिबार भएको फाइनलमा आफ्नै जिल्लाको न्यु स्टार क्लबलाई अतिरिक्त समयमा २–१ ले पराजित गर्दै रेडस्टार उपाधि चुम्न सफल रह्यो ।
ताप्लेजुङ — रेडस्टार क्लब झापाले पाथीभरा गोल्डकपको उपाधि जितेको छ । शनिबार भएको फाइनलमा आफ्नै जिल्लाको न्यु स्टार क्लबलाई अतिरिक्त समयमा २–१ ले पराजित गर्दै रेडस्टार उपाधि चुम्न सफल रह्यो ।निर्धारित समयमा खेल १–१ को बराबरीमा सकिएपछि खेल अतिरिक्त समयमा धकेलिएको थियो । रेडस्टारले विदेशी खेलाडी ग्लोरीको २२ औं मिनेटको गोलसँगै खेलमा अग्रता लिएको थियो । न्यु स्टारका लागि विजय राईले ७२ औं मिनेटमा गोल गर्दै खेल बराबरीमा ल्याए । बराबरीपछि थप गरिएको अतिरिक्त समय सकिन दुई मिनेट बाँकी छँदा रेडस्टारका कप्तान कर्ण लिम्बूले निर्णायक गोल गरे । उनको कर्नर प्रहारले सीधै जाली चुमेपछि रेडस्टारले उपाधि जितेको हो ।उपाधि विजेता रेडस्टारले ३ लाख १ सय ११ तथा उपविजेताले १ लाख ५१ हजार १ सय ११ रुपैयाँ पुरस्कार पाए । प्रतियोगिताको विजेता ट्रफी पाँच किलो चाँदीमा दुई तोला सुन लेपन गरी निर्माण गरिएको छ । प्रतियोगितामा विधागत उत्कृष्टमा रेडस्टारका दिनेश थापामगर (गोलरक्षक), ग्लोरी (फरवार्ड), खमिर गिल्सन कन्दङवा (प्रशिक्षक) तथा न्यु स्टारका विशाल दर्जी (डिफेन्स) र सञ्जोग राई (मिडफिल्डर) चुनिए । रेडस्टारकै विवेक पौडेल सर्वोत्कृष्ट खेलाडी घोषित भएका छन् । विधागत विजेता जनही १० हजार रुपैयाँले पुरस्कृत भए । प्रतियोगिता लाखे जात्राको अवसरमा २०२९ सालदेखि निरन्तर हुँदै आएको छ ।